b'\n_START_ARTICLE_\nEdward Norton\n_START_SECTION_\nDate biografice\n_START_PARAGRAPH_\nEdward Norton s-a n\xc4\x83scut la 18 august 1969 la Boston, Massachusetts, USA, \xc3\xaentr-o familie destul de privilegiat\xc4\x83. Bunicul s\xc4\x83u din partea mamei, un \xc3\xaentreprinz\xc4\x83tor filantrop, a fost foarte implicat \xc3\xaen dezvoltarea ora\xc8\x99ului \xc3\xaen care Edward a copil\xc4\x83rit, Columbia, Maryland. De asemenea, \xc3\xaempreun\xc4\x83 cu bunica sa din partea mamei, acesta a fondat Enterprise Foundation, o organiza\xc8\x9bie non-profit care se ocup\xc4\x83 de proiecte umanitare \xc3\xaen beneficiul persoanelor f\xc4\x83r\xc4\x83 ad\xc4\x83post. Tat\xc4\x83l s\xc4\x83u, Edward, avocat, a lucrat pentru The National Trust for Historic Preservation, iar mama sa, Robin, a fost membru fondator \xc8\x99i director executiv al aceleia\xc8\x99i funda\xc8\x9bii. Mama sa a murit la 6 martie 1997 de cancer. Edward are un frate \xc8\x99i o sor\xc4\x83 mai mici, James \xc8\x99i Molly. Edward a fost atras de actorie \xc3\xaenc\xc4\x83 de la v\xc3\xa2rsta de 5 ani \xc8\x99i a studiat \xc3\xaen diferite \xc8\x99coli de teatru. A absolvit facultatea Yale cu specializarea istorie. Dup\xc4\x83 absolvirea facult\xc4\x83\xc8\x9bii, Edward pleac\xc4\x83 la Osaka, Japonia, pe post de consultant la funda\xc8\x9bia bunicului s\xc4\x83u. Se \xc3\xaentoarce \xc3\xaenapoi \xc3\xaen America \xc8\x99i se stabile\xc8\x99te la New York, unde \xc3\xae\xc8\x99i \xc3\xaencepe cariera actoriceasc\xc4\x83.\n_START_SECTION_\nCariera\n_START_PARAGRAPH_\nIni\xc8\x9bial, Edward se afirm\xc4\x83 \xc3\xaen teatru, al\xc4\x83turi de trupa Signature players, care pune \xc3\xaen scen\xc4\x83 opere ale scriitorului \xc8\x99i regizorului Edward Albee. \xc3\x8en 1996, Norton ap\xc4\x83rea pe scen\xc4\x83 \xc3\xaen piesa lui Albee intitulat\xc4\x83 Fragments, iar la Hollywood se c\xc4\x83uta un actor care s\xc4\x83 joace al\xc4\x83turi de Richard Gere \xc3\xaen Primal Fear. Rolul respectiv fusese oferit ini\xc8\x9bial lui Leonardo di Caprio, dar acesta l-a refuzat. Deoarece c\xc4\x83ut\xc4\x83rile produc\xc4\x83torilor p\xc4\x83reau s\xc4\x83 nu dea rezultate, Richard Gere s-a aflat la un pas de a renun\xc8\x9ba la proiect. Dintre cei 2000 de candida\xc8\x9bi \xc3\xaens\xc4\x83 s-a remarcat t\xc3\xa2n\xc4\x83rul Edward Norton, care a impresionat at\xc3\xa2t de mult cu interpretarea sa, \xc3\xaenc\xc3\xa2t a fost contactat, chiar \xc3\xaenainte de premiera filmului, pentru alte dou\xc4\x83 roluri: unul \xc3\xaen filmul lui Woody Allen, Everyone Says I Love you, \xc8\x99i cel\xc4\x83lalt \xc3\xaen filmul lui Milos Forman, The People vs. Larry Flynt, ambele av\xc3\xa2nd premiera \xc3\xaenc\xc4\x83 \xc3\xaen acela\xc8\x99i an. Pentru rolul din Primal Fear, Edward Norton a c\xc3\xa2\xc8\x99tigat un Golden Globe \xc8\x99i a fost nominalizat la premiul Oscar. Doi ani mai t\xc3\xa2rziu joac\xc4\x83 rolul unui neo-nazist \xc3\xaen American History X, rol pentru care a fost nevoit s\xc4\x83 c\xc3\xa2\xc8\x99tige 15\xc2\xa0kg de mu\xc8\x99chi. \xc8\x98i pentru acest rol a fost nominalizat la Oscar, de data aceasta pentru rol principal. Peste \xc3\xaenc\xc4\x83 un an joac\xc4\x83 \xc3\xaen aclamatul Fight Club, iar \xc3\xaen 2000 debuteaz\xc4\x83 ca regizor \xc8\x99i produc\xc4\x83tor \xc3\xaen Keeping the Faith.'